ครึ่งปีหลังกลุ่มที่อยู่อาศัยฟื้น
โบรกเกอร์มีมุมมองที่ดีต่อผู้ประกอบการที่อยู่อาศัยในครึ่งปีหลังที่คาดว่าจะมีโครงการที่อยู่อาศัยออกมามากกว่าครึ่งปีแรกที่ลดลงไป เนื่องจากปัญหาเรื่องขาดแคลนผู้รับเหมาก่อสร้าง
29 ส.ค. 2555

โดย...เจียรนัย อุตะมะ
โบรกเกอร์มีมุมมองที่ดีต่อผู้ประกอบการที่อยู่อาศัยในครึ่งปีหลังที่คาดว่าจะมีโครงการที่อยู่อาศัยออกมามากกว่าครึ่งปีแรกที่ลดลงไป เนื่องจากปัญหาเรื่องขาดแคลนผู้รับเหมาก่อสร้าง
ในไตรมาส 2 ปี 2555 กำไรสุทธิของกลุ่มที่พักอาศัยเติบโต 8% จากไตรมาสแรก แต่ลดลง 17% จากช่วงเดียวกันของปีก่อน เพราะโอนคอนโดมิเนียมน้อยลง อย่างไรก็ตาม แนวโน้มผลดำเนินงานในครึ่งปีหลัง จะสดใสขึ้น เนื่องจากความต้องการซื้อที่พักอาศัยยังคงสูงตามการเติบโตของเศรษฐกิจ อัตราดอกเบี้ยต่ำหนุนให้มีการซื้อและโอนที่พักอาศัย โครงการบ้านหลังแรกของรัฐบาลทำให้การตัดสินใจซื้อที่พักอาศัยมีมากขึ้น และการโอนกรรมสิทธิ์กันมาในครึ่งหลังของปีนี้
นอกจากนั้น ยังมีการขยายโครงการลงทุนไปยังต่างจังหวัดมากขึ้น เช่น พัทยา ชลบุรี หัวหิน ภูเก็ต และเชียงใหม่
ฝ่ายวิจัยบริษัทหลักทรัพย์ (บล.) ดีบีเอสวิคเคอร์ส (ประเทศไทย) ประมาณการว่ากำไรสุทธิของกลุ่มจะเติบโต 32% ในปี 2555 และ 13% ในปี 2556 ยังคงให้น้ำหนักการลงทุนในกลุ่มที่พักอาศัยเป็น มากกว่าตลาด โดยหุ้นที่แนะนำให้เลือกสูงสุด คือ เอเชี่ยนพร็อพเพอร์ตี้ ดีเวลลอปเม้นท์ (AP) บริษัท ควอลิตี้เฮ้าส์ (QH) บริษัท พฤกษาเรียลเอสเตท (PS) และบริษัท แสนสิริ (SIRI




 
ทั้งนี้ เชื่อว่าทั้ง 4 บริษัทนี้จะมีการขยายตัวของกำไรสุทธิใน 1-2 ปีข้างหน้าโดดเด่น ซึ่งเป็นผลจากงานในมือ ที่มีอยู่มากและเปิดขายโครงการใหม่อย่างต่อเนื่อง รวมทั้งมูลค่ายังจูงใจ
นักวิเคราะห์ซิตี้กรุ๊ป เชื่อว่าครึ่งปีหลังกลุ่มที่อยู่อาศัยจะมีผลประกอบการที่แข็งแกร่งจากโครงการหลักจะแล้วเสร็จในครึ่งปีหลังจากครึ่งปีแรกที่ผู้ประกอบการส่วนใหญ่ทำกำไรน้อยกว่า 50% ของกำไรทั้งปีที่นักวิเคราะห์ในตลาดคาดไว้ จากการก่อสร้างโครงการที่ล่าช้า
ยอดขายครึ่งปีแรกเป็นไปตามเป้าหมายที่ตั้งไว้ ทั้งบริษัท แลนด์แอนด์เฮ้าส์ (LH) บริษัท ศุภาลัย (SPALI) และบริษัท แอล.พี.เอ็น.ดีเวลลอปเมนท์ (LPN) และมองเห็นความเสี่ยงเพิ่มขึ้นในหุ้น QH และ AP และความเสี่ยงลดลงในหุ้น PS
ผู้ประกอบการ 6 แห่ง มีมูลค่าโครงการออกใหม่ในครึ่งปีหลังมูลค่า 7.69 หมื่นล้านบาท เพิ่มขึ้น 9.2% จากครึ่งปีแรกโดยเฉพาะโครงการบ้านเดี่ยวและทาวน์เฮาส์มากกว่าคอนโดมิเนียมในสัดส่วน 64% ต่อ 36% เช่นเดียวกับแผนเปิดตัวคอนโดมิเนียมของ LPN ที่โหมเปิดตัวมากในครึ่งปีแรก
LH, QH, LPN และบริษัท ศุภาลัย ยังรุกเปิดตัวโครงการคอนโดมิเนียมมูลค่ารวม 2.12 หมื่นล้านบาท ลดลง 4% จากครึ่งหลังปี 2554 มีเพียง PS ที่ลดการเปิดตัวโครงการคอนโดมิเนียม สะท้อนสายสัมพันธ์ที่ไม่แนบแน่นกับผู้รับเหมาก่อสร้าง ขณะเดียวกันผู้ประกอบการได้เพิ่มโครงการที่อยู่อาศัยในต่างจังหวัดที่เป็นโอกาสทางธุรกิจที่น่าสนใจอย่างมาก
ผู้ประกอบการคาดหวังเพิ่มพรีคาสต์คอนกรีตในการก่อสร้าง ทำให้ผู้ประกอบการพรีคาสต์คอนกรีตอบอย่างบริษัท ชลบุรีคอนกรีตโปรดักส์ (CCP) ที่ทำคอนกรีตสำเร็จรูปช่วยผู้ประกอบการลดค่าแรงงานโดยไม่ต้องลงทุนสร้างโรงงานพรีคาสต์ด้วยตัวเองและลดความกังวลเรื่องสัดส่วนความสูญเสีย
6 ผู้ประกอบการที่อยู่อาศัยที่ซิตี้กรุ๊ปวิเคราะห์มียอดขายครึ่งปีแรก 3.49 หมื่นล้านบาท เพิ่มขึ้น 3.1% จากช่วงเดียวกันของปีก่อนและเพิ่มขึ้น 17.6% จากไตรมาสแรก
การเติบโตหลักยังมาจากยอดขายคอนโดมิเนียมที่เพิ่มขึ้น 23.1% จากช่วงเดียวกันของปีก่อนขณะที่ยอดขายที่อยู่อาศัยแนวราบลดลง 12.6% จากช่วงเดียวกันของปีก่อนและลดลง 68.2% จากไตรมาส 4 ปี 2555
หุ้นที่ซิตี้กรุ๊ปแนะนำให้เลือกลงทุนยังเป็น LH จากยอดขายที่แข็งแกร่งและวงจรกำไรที่คาดว่าจะดีขึ้นในครึ่งปีหลัง AP อัตราเติบโตกำไรต่อหุ้นแข็งแกร่งในปีนี้และปีหน้าและ QH กำไรดีขึ้นในครึ่งปีหลังขณะที่ทั้ง LH และ QH อัตรากำไรขั้นต้นสูงขึ้นจากช่วงเดียวกันของปีก่อนสะท้อนราคาขายและการควบคุมต้นทุนที่ดี
ยกเว้น AP ที่รายงานอัตรากำไรขั้นต้นที่ลดลงจากโครงการคอนโดมิเนียมเดิมและบริษัทคาดว่าจะฟื้นตัวสู่ 35% ในครึ่งปีหลัง
PS รายงานอัตรากำไรขั้นต้นลดลงจากช่วงเดียวกันของปีก่อนสะท้อนการรับรู้ต้นทุนจากโรงงานพรีคาสต์ ทั้งนี้คาดว่าปีนี้ผู้ประกอบการที่อยู่อาศัยจะมีอัตรากำไรขั้นต้นลดลง 1% จากแรงกดดันต้นทุนซีเมนต์และเหล็กที่เป็นวัสดุก่อสร้างที่เพิ่มขึ้น